Italian veljet

Italian veljet (, lyh. FdI) on italialainen kansalliskonservatiivinen puolue, jonka johtajana toimii Giorgia Meloni. Puolue kannattaa kansallista suvereniteettia, perinteisiä perhearvoja ja maahanmuuton rajoituksia. Se nousi Italian pääministeripuolueeksi vuoden 2022 parlamenttivaaleissa.

Historia
Italian veljet perustettiin vuonna 2012. Moni sen perustajista oli osittain fasististaustaisen Alleanza Nazionale -puolueen (AN) entisiä johtajia. AN oli yhdistynyt Silvio Berlusconin keskustaoikeistolaiseen Vapauden kansa -puolueeseen vuonna 2009. Yksi Italian veljien perustajista oli puolueen nykyinen johtaja Giorgia Meloni. Nimi puolueelle otettiin Italian kansallislaulun avaussäkeestä. Vaikka fratello tarkoittaa veljeä, sen monikkomuoto () tarkoittaa myös "sisaruksia". 

Puolue sai Italian parlamenttivaaleissa 2018 noin neljän prosentin ääniosuuden. Europarlamenttivaaleissa 2019 puolue sai 6,4 prosentin kannatuksen ja viisi paikkaa.

Vuoden 2022 parlamenttivaaleissa puolue sai noin 26 % äänistä ja nousi maan suurimmaksi puolueeksi.Italian johtoon nousee äärioikeistolainen äiti, joka vastustaa maahanmuuttoa ja syrjii seksuaalivähemmistöjä, Yle uutiset 26.9.2022 Vaalien jälkeen Italian veljet muodosti hallituksen Legan ja Forza Italian kanssa. Pääministeriksi tuli Meloni.

Ideologia ja ohjelma
Tutkija Davide Vampan mukaan Italian veljet on ideologialtaan nativistinen, autoritaarinen, populistinen ja suverenistinen. Nativismi viittaa puolueen haluun suojella Italian kantaväestöä ja kansallista yhteisöä sekä sen kulttuurista ja moraalista yhtenäisyyttä. Puolueen nativismi vaikuttaa sen maahanmuuttokriittisyyteen sekä suhteeseen maan etnisiin ja kielellisiin vähemmistöihin. Autoritaarista puolueessa on sen vetoomus noudattaa sääntöjä, lakia ja järjestystä sekä perinteisiä periaatteita, joita ilman Italia kärsisi identiteettikriisistä. Populismi on puolueessa uutta, ja se ilmenee kansan tahdon korostamisena sekä hierarkioista luopumisena ja teknokraattisten hallitusten vastustamisena. Puolueen suverenismi korostaa Italian Italian kansallista etua ja kansallista yhteisöä sekä haastaa globalismin ja Euroopan yhdentymisen. Talouspolitiikka on puolueelle sen sijaan ollut vähemmän merkittävässä osassa, ja puolueen radikaali oikeistolaisuus ilmenee enemmän sosiokulttuurisesti kuin taloudellisesti.Vampa 2023, Luku ”2. Ideology and Policy Positions: FdI’s Ideological Diamond:​ Nativism, Authoritarianism​, Populism and Sovereignism.”

Puoluetta on luonnehdittu myös äärioikeistolaiseksi ja ”jälkifasistiseksi”, mutta puolue itse torjuu nämä väitteet. 

Italian veljet puolustaa perinteistä ydinperhettä, kristinuskoa ja isänmaata. Se suhtautuu torjuvasti Italiaan laittomasti pyrkiviin siirtolaisiin sekä samaa sukupuolta olevien avioliittoon. Puolue pyrkii myös nostamaan Italian syntyvyyttä.

Puolue julkaisi ennen vuoden 2022 parlamenttivaaleja yhteisen vaaliohjelman muiden oikeistoliittouman puolueiden kanssa. Siinä korostetaan Naton jäsenenä tehtyjä sitoumuksia ja tukea Ukrainalle sodassa Venäjää vastaan sekä tuetaan kaikkia aloitteita konfliktin ratkaisemiseksi. Ohjelmassa sitoudutaan Euroopan integrointiprosessiin, vaaditaan Euroopan unioniin enemmän politiikkaa ja vähemmän byrokratiaa, vaaditaan unionin julkisen rahankäytön ja taloushallinnon uudelleentarkastelua sekä 200 miljardin euron EU-elvytyspaketin sopimuksen muuttamista. Ohjelmassa kehotetaan puolustamaan ja edistämään Euroopan juutalaiskristillisiä juuria.

Ohjelmassa esitetään perheiden, yritysten ja yrittäjien veronalennuksia. Vähimmäistulojärjestelmä halutaan lakkauttaa, ja vähimmäiseläkkeitä, sosiaalimaksuja ja vammaismaksuja tarkastella uudelleen. Ostovoimaa halutaan suojella ja energiatuotteiden veroja laskea. Ohjelmassa luvataan myös energiantarjonnan monipuolistamista, energiaomavaraisuussuunnitelmaa ja ydinvoiman harkitsemista. Oikeistoliittouma pitää yleistä turvallisuutta ensisijaisena. Ohjelmassa lupaudutaan taistelemaan pikkurikollisuutta, mafiaa, naisiin kohdistuvaa väkivaltaa, huumeiden kauppaa ja levitystä sekä antisemitismiä ja islamilaista fundamentalismia vastaan.

Ohjelmassa luvataan tiukempaa rajavalvontaa, siirtolaisia kuljettavien veneiden maihinnousun estämistä sekä EU:n hallinnoimia pakolaiskeskuksia EU:n ulkopuolelle. Lailliseen maahanmuuttoon luvataan enemmän järjestystä, kuten maahanmuuttajien kotoutusohjelmia. Liittouma haluaa muuttaa perustuslakia niin, että maan presidentti valittaisiin vaaleilla eikä parlamentissa. Liittouma haluaa Italiaan myös enemmän alueellista itsehallintoa ja oikeusjärjestelmän uudistusta oikeudenkäyntien keston kohtuullistamiseksi. Liittouma pyrkii rohkaisemaan italialaisia tekemään lapsia. Italian matalan syntyvyyden ratkaisuksi Italian veljet ajaa lapsilisien nostamista, lastentarvikkeiden veronalennuksia, ilmaista lastenhoitoa ja työnantajille kannustimia palkata nuoria äitejä.

Huomautukset

Lähteet


 Viitteet 

 Aiheesta muualla 
 Virallinen sivusto 

Luokka:Euroopan konservatiivien ja reformistien puolueen jäsenpuolueet
Luokka:Italian puolueet
Luokka:Laitaoikeistolaiset puolueet